Malema pleit onskuldig in vuurwapen-saakJulius Malema. Foto: EFF/Twitter Julius Malema en sy medebeskuldigde, Adriaan Snyman, het onskuldig gepleit op die vuurwapenverwante aanklagte waarop hulle sedert 2018 tereg staan. Die saak teen Malema en Snyman het vandeesweek in die Oos-Londense streekhof hervat en vorder volgens Ernst Roets, hoof van beleid en aksie by AfriForum, goed. “Dit wil voorkom of die aanklaer deeglik is. Ons glo wel nie die saak sal vandeesweek al afgehandel wees nie. Dit lyk of dit Malema se regstrategie is om eenvoudig alles te ontken,” sê Roets. Malema en Adriaan Snyman staan tereg op verskeie aanklagte wat verband hou met Malema se beweerde afvuur van ŉ vuurwapen by die EFF se vyfjaarfeesviering in Mdantsane in 2018. AfriForum het destyds die klagtes ingedien nadat Snyman die vuurwapen glo vir Malema aangegee het voordat dit afgevuur is. Snyman is na bewering die eienaar van ŉ private veiligheidsmaatskappy wat tydens die voorval dienste aan die EFF gelewer het. Luxolo Tyali, woordvoerder van die Nasionale Vervolgingsgesag (NVG), sê vyf getuies het Dinsdag hul getuienis in die streekhof gelewer voordat hulle kruisondervra is. Nog twee getuies sal na verwagting vandag (Woensdag) na die getuiebank geroep word. EWN berig een van die getuies wat reeds geroep is, is die vrou wat na bewering die Maandag ná die voorval leë patroondoppies op die stadionterrein gevind het. Sy was deel van ’n skoonmaak- en instandhoudingspan. Tyali kon by navraag geen besonderhede rakende die getuienis aan Maroela Media verskaf nie aangesien hy nie self die hofverrigtinge bywoon nie.